Rook taboe by Pretoria-staatsgerieweBurgemeester Solly Msimanga saam met Sakkie du Plooy, die burgemeesterskomiteelid vir gesondheid in Tshwane. Foto: ANA Die Tshwane-metro het sy rookregulasies versterk en rook by al sy geriewe verbied. Solly Msimanga, Pretoria se burgemeester, het Donderdag die strenger regulasies aangekondig en gesê die rookbeleid is hersien en aangewese rookgebiede binne munisipale geboue is verban in ŉ poging om rookverwante siektes in Suid-Afrika se administratiewe hoofstad te bekamp. “Die verbied van rook in geriewe wat deur die Stad Tshwane besit en bestuur word, word gedryf deur ons besorgdheid vir die gesondheid en veiligheid van beide ons personeel en lede van die publiek wat van die geriewe gebruik moet maak,” het Msimanga gesê. “Die Stad se hersiene rookbeleid bepaal dat diegene wat kies om te rook nie binne vyf meter van deure, vensters of lugverkoelers staan waardeur tabakrook die gebou kan binnegaan nie.” Hy het gesê rokers moet ook op ŉ behoorlike manier van hul sigaretstompies in spesiale houers ontslae raak om die gebied netjies en skoon te hou. Msimanga het benadruk dat personeel en inwoners wat die rookbeleid oortree aan tugstappe en boetes onderworpe sal wees. Hy het gesê die metro sal hulp aanbied aan amptenare wat wil ophou rook. “Die Stad Tshwane is trots rookvry en ons moedig ander stede aan om ons leiding te volg, aangesien só ŉ beleid ŉ ideale gedeelde binnenshuise omgewing vir al ons werkers, vennote en kliënte skep,” het hy gesê.